Rexeitamento en Soutomaior e Pazos ante a construción dun novo encoro que afecte os ríos Oitavén e Verdugo - Radio Redondela 94.9FM\nRexeitamento en Soutomaior e Pazos ante a construción dun novo encoro que afecte os ríos Oitavén e Verdugo\nO Concello de Fornelos de Montes amósase “radical e rotundamente en contra dun novo encoro no río Oitavén para abastecer a Vigo”. Reacción tamén dende o BNG de Soutomaior, formación que solicitou un pleno extraordinario no seu concello en defensa do Rio Verdugo e para oporse ao seu transvasamento proposto pola Confederación Hidrográfica del Miño-Sil.\nA proposta feita pública pola Confederación Hidrográfica del Miño-Sil de realizar unha nova presa no Rio Verdugo, así como unha captación para trasvases na confluencia dende o Rio Oitaven, tivo unha reacción inmediata nos concellos máis afectados.\nO alcalde de Fornelos de Montes, Emiliano Lage, valorou moi negativamente a proposta recollida nun informe realizado pola empresa Prointec, no que se aposta pola creación dun novo encoro no río Oitavén como solución para abastecer de auga no futuro a Vigo e á súa zona de influencia.\nLage amosouse “radical e rotundamente en contra dun novo encoro no río Oitavén para abastecer de auga a Vigo porque suporía a morte definitiva do río e un atentado contra o patrimonio natural galego”. Ademais sinalou que non se tivo en conta para nada a opinión do Concello de Fornelos na elaboración dese estudio e anunciou que enviará sendas cartas de protesta ao Concello de Vigo, Xunta e ao Ministerio de Transición Ecolóxica para que quede ben patente a oposición a esta proposta.\nLage considera inadecuada esta solución polo “enorme impacto medioambiental negativo que terá no entorno do río Oitavén e polos prexuízos que esta medida traería desde o punto de vista da biodiversidade e tamén paisaxística xa que instalar un muro de formigón de 50 metros de altura e uns 300 metros de lonxitude sería unha agresión irresponsable que vulnera calquera directiva europea e as liñas que se marcan desde a Unión Europea neste sentido”.\nEn Soutomaior os primeiros en reaccionar foron os concelleiro do BNG quen xa solicitaron un pleno extraordinario para manifestar o seu total rexeitamento a esta actuación “os problemas e solucións de abastecemento de auga de Vigo non poden ir en detrimento do medio ambiente do noso concello e dos bancos marisqueiro do fondo da ría, hai centos de familias que dependen destes recursos e esta proposta tería consecuencias desoladoras para eles” explicou o parlamentario e voceiro do BNG , Manu Lourenzo.\n“A rede de abastecemento de Vigo ten perdas superiores ao 30%, e lonxe de buscar solucionalo e facer unha xestión responsábel dos recursos hídricos como se fai en toda Europa, desde Vigo seguen defendendo propostas que terían terribles consecuencias medioambientais para a conca do Verdugo e económicas para o noso sector marisqueiro”.\nO BNG non descarta mobilizarse contra esta proposta “na defensa do Verdugo, do medio ambiente e dos nosos bancos marisqueiros”.\nPrevAnterioresA Cultural de Reboreda énchese de humor e maxia\nSeguintesNovo vertido ao río PexegueiroNext


9 de novembro: Día Mundial da Adopción - BadalNovas\nInicio Actualidade 9 de novembro: Día Mundial da Adopción\nO 9 de novembro celébrase o Día Mundial da Adopción, en homenaxe a un acto legal e de amor que permite dar a nenos e mozos orfos unha familia e un fogar.\nPreténdese crear conciencia e sensibilizar á poboación mundial acerca da importancia da adopción, así como obter os fondos necesarios para axudar ás familias que atravesan por este proceso xurídico.\nDe acordo a cifras estimadas polo Fondo de Emerxencia das Nacións Unidas para a Infancia (UNICEF), máis de 150 millóns de nenos a nivel mundial necesitan un fogar.\nDestácase a cantidade de adolescentes que non foron acollidos ou adoptados e que ao cumprir os 18 anos deben abandonar os centros de adopción e acollida, enfrentandose á dura realidade de non poder pertencer a unha familia.\nPor outra banda, nalgúns países a adopción é un tema controvertido, debido ás dificultades e trámites burocráticos interminables, sendo necesario axilizar este proceso legal.\ndia mundial adopcion


Unha grande manifestación exixe o mantemento do Centro San Francisco - Social - VIGO dixital - Información local ao servizo da veciñanza\nCONTRA A PRIVATIZACIÓN DA ATENCIÓN Á DISCAPACIDADE\nRedacción | @VigoDixital | 01 de octubre de 2014 (08:00 h.)\nArredor de 1.500 persoas exixiron á Xunta o mantemento do convenio de colaboración coa asociación que xestiona centro de atención a persoas con discapacidade intelectual. [Vídeo e galería de imaxes no interior]\nArredor de 1.500 persoas percorreron as rúas do centro da cidade reivindicando o mantemento do centro San Francisco. A asociación sen ánimo de lucro que desde hai case cincuenta anos desenvolve un servizo de atención de persoas con discapacidade intelectual, que agora fica ameazado pola decisión da Xunta de Galiza de llo adxudicar a unha empresa privada durante os próximos vinte anos.\nExíxenlle a Xunta o mantemento do convenio coa asociación para evitar o traslado de 73 persoas usuarias a Mos\nA manifestación convocada pola Asociación Galega San Francisco (Agasfra) e apoiada pola federación galega, Fademga, iniciaba o seu percorrido ás 20:00h do martes desde Vía Norte. Ao berro de “San Francisco non se pecha” e “San Francisco non se vende”, a marcha decorreu con grande balbordo polas rúas do centro até concluír na Porta do Sol. No peche do protesto tomaron a palabra voceiros das persoas usuarias, familiares, traballadores e traballadoras e responsábeis da Agasfra. Todos cadraron en lle exixir ao Goberno galego o mantemento do convenio de colaboración indispensábel para garantir o a actividade no centro vigués, en troca de forzar o traslado de 73 usuarias e usuarios a Mos, onde ten as súas instalacións a adxudicataria privada.\nA adxudicación a unha empresa privada pon en risco os empregos do plantel do San Francisco\nO emotivo relato dunha das usuarias máis veteranas, salientou o bo trato que lles dispensa o persoal da entidade, que agora vé ameazado o seu posto de traballo ao non se incluír no prego da concesión unha cláusula que obrigase a subrogación do plantel. Os sindicatos CIG, CCOO e UGT denunciaron que esta medida supón ademais dilapidar a experiencia acumulada dun cadro de persoal que xa está familiarizado coas necesidades dos e das usuarias. O Comité de Empresa xa remitiu ao Goberno galego máis de 1.500 sinaturas pedindo a paralización do concurso de adxudicación.\nNo acto participaron representantes de diversas forzas políticas, como a deputada Carme Adán e o concelleiro Xabier Alonso polo BNG, o deputado socialista Abel Losada ou a deputada de AGE Eva Solla. Tamén estiveron presentes os máximos responsábeis das tres centrais sindicais, Serafín Otero (CIG), Amelia Pérez (CCOO) e Domingo Barros (UGT). A federación de ensino da CIG desprazou até Vigo ao seu Secretario Nacional, Anxo Louzao.\nApupos a Isaura Abelairas\nMalia que estaba inicialmente prevista a presenza do Alcalde, Abel Caballero, este finalmente non asistiu. Si estivo presente polo Goberno municipal a concelleira de Políticas de Benestar, Isaura Abelairas. A presenza de Abelairas na faixa de cabeceira e o feito de que esta tomase a palabra ao remate do acto provocou indignación entre algúns dos manifestantes que a apuparon cando concluíu a marcha e a edil abandonaba a Porta do Sol.\n[Imaxes: CIG e @IlCanallaRubens]


O MpDC estende o seu a apoio a ‘Salva o Tren’ - MpDC\nO MpDC estende o seu a apoio a ‘Salva o Tren’\nWritten By MpDC on 19/12/09 | 8:27\nA plataforma Salva o Tren vén de efectuar o pagamento dunha multa imposta ao voceiro da mesma por un valor de 600 euros. O motivo da sanción non é outro que congregar a máis de vinte veciños nunha zona de tránsito (as vías do tren en Portas) e pedir que se parasen as obras de desmantelamento.\nAdemais desta que que veñen de pagar, á plataforma impuxéronselle outras tres multas por diferentes protestas organizadas para defender o mantemento das liñas ferroviarias de proximidade e que estas non desaparezan coa alta velocidade. E para máis ver existe unha orde de embargo se o colectivo non efectúa o pagamento destas sancións económicas.\nSalva o Tren recorreu as ditas sancións a través dun proceso contencioso administrativo, se ben non se lle concedeu ao colectivo a súa paralización ata que conclúa ese proceso. Neste sentido, o MpDC denuncia, unha vez máis, a desproporción coa que actúan as administracións de Xustiza.\nTamén de novo o Movemento polos Dereitos Civís pregunta se existe unha igualdade real ante a lei, xa que a aplicación de sancións, sexan económicas ou administrativas, difire e moito se quen a recibe é un colectivo, entidade privada, ou unha adminsitración, entidade pública.\nExemplo disto é o acontecido co Concello de Sada, que se veu libre de que lle fose interposta desde a Agencia Española de Protección de Datos unha máis que considerábel sanción económica (entre 60000 e 300000 euros) por ter instaladas cámaras de vídeovixilancia ilegais ao ser unha administración pública. Coñecendo a existencia destes privilexios, temos que asistir a feitos coma o que denuncia Salva o Tren de multas por congregar a persoas na rúa cando o que están a defender é un servizo para a cidadanía.\nPor ese motivo, e ante o desproporcionado da sanción e a reiterada actuación arbitraria e desigual da Xustiza, o Movemento polos Dereitos Civís expresa o seu apoio á plataforma, facéndolle saber tanto a ela coma á cidadanía que a impunidade das administracións é unha das maiores batallas do colectivo que, non por longa, vai deixar de combater.\nPublicado por MpDC en 8:27


Estados Unidos e China danse unha tregua na súa guerra comercial\nEfe 12 octubre 2019 12:22 h.\nTrump recibe al viceprimer ministro chino. MICHAEL REYNOLDS\nTrump, tras reunirse co viceprimeiro ministro chinés: "Había moita fricción e agora é un festival do amor"\nO presidente de Estados Unidos, Donald Trump, anunciou este venres un acordo parcial para dar tregua á súa guerra comercial con China e aparcou os seus plans de subir os aranceis ás importacións do xigante asiático, ao asegurar que a súa tensa relación con Pequín converteuse nun "festival do amor".\nTrump describiu o pacto como "a primeira fase" nun proceso para resolver a guerra comercial que pode desenvolverse en ata tres etapas, e explicou que confía en asinar ese arranxo inicial xunto ao presidente chinés, Xi Jinping, durante o cume da APEC que se celebrará en Chile os próximos 16 e 17 de novembro. "Alcanzamos un acordo significativo de primeira fase (...) pero aínda non está redactado", dixo Trump aos xornalistas durante unha reunión no Despacho Oval co viceprimeiro ministro chinés, Liu Hei.\n"Redactarase ao longo das próximas tres ou catro semanas. Estaremos en Chile e terei unha (cerimonia de) firma formal co presidente Xi", precisou Trump, que ata agora non confirmara se iría ao cume do Foro de Cooperación Económica Asia-Pacífico (APEC).\nEn virtude do acordo, Estados Unidos accedeu a suspender por agora o seu plan de subir do 25 ao 30% os aranceis a importacións chinesas por valor de 250.000 millóns de dólares, que ía entrar en vigor o vindeiro martes. "Mentres atravesamos o proceso de documentar o acordado, non implementaremos o aumento dos aranceis", apuntou o secretario do Tesouro de Estados Unidos, Steven Mnuchin.\n"Había moita fricción entre Estados Unidos e China, e agora é un festival do amor"\nPola súa banda, China comprometeuse a aumentar as súas compras de produtos agrícolas estadounidenses ata chegar a entre 40.000 e 50.000 millóns de dólares, unha cifra que, segundo Trump, é entre "2,5 e 3 veces superior" ao que Pequín "comprara ata agora no seu punto máis álxido", cando rozou os 17.000 millóns de dólares. "Aconsello aos agricultores (estadounidenses) que compren máis terra e máis tractores", recomendou o mandatario.\nTrump, que esta semana dera sinais contraditorios sobre o rumbo das negociacións con China, abriu a xornada con optimismo e pechouna nun ton de celebración. Tras recibir unha carta na que Xi expresáballe os seus desexos de chegar a un entendemento sobre a guerra comercial, Trump declarou que a relación entre Estados Unidos e China agora é "quizá mellor do que foi nunca". "Había moita fricción entre Estados Unidos e China, e agora é un festival do amor", opinou.\nDelgado admite que escribiu ao seu homólogo italiano polo caso de Juana Rivas


A Nosa Biblioteca 2.0: Os rostros da nosa biblioteca en Barcelona.\nOs rostros da nosa biblioteca en Barcelona.\nOs libros están tan vivos que ata teñen caras, si!\n¿Acaso nunca vos pasou que ao remexer entre os andeis das vosas librerías na busca dun libro, ao ler algún título en concreto, non viades tamén a cara da persoa que volo regalou ou que volo recomendou?\nPois ben, onte pasoume algo parecido ao entrar na biblioteca do instituto. Non atopei os rostros habituais, esas faces familiares, eses sorrisos de: "Benvida. Bótoche unha man en algo?" que adoitan estar detrás do mostrador.\nJoaquina, Marga, Antonio e Penide marcharan onte a Barcelona para recoller hoxe o tan merecido premio Espiral Edublogs na categoría de blogues colectivos pola bitácora da nosa biblioteca.\nUn recoñecemento non só para o seu traballo incansable de varios anos, senón tamén para todos os blogues das bibliotecas escolares galegas que malia os atrancos, seguen día a día e ilusión a ilusión transmitíndolle ao noso alumnado a aventura, a fascinación e o gozo da lectura. Parabéns tamén para todos eses rostros.\nLa belleza de la ilustración\nO saber, si ocupa lugar.\nSi vais a Barcelona\nBlogs do sul\nLa Web 2.0: el vídeo\nUn blog para Darwin\nCuriosidades sobre los blogs de bibliotecas\nAdiviña que libro entrou na biblioteca


Críticas en Trabada por unha demora en convocar o pleno de organización do Concello | A Mariña Xa!\n29 Xul 2019 Actualidade, Trabada Actualidade, Trabada\nO Partido Popular de Trabada advirte que a alcaldesa desta localidade convocou o Pleno de Organización fóra de prazo. Trátase dunha cuestión que para os populares “non é menor”, senón que “é un asunto de vital importancia para comezar a traballar canto antes e atender ás demandas dos veciños”.\nConcretamente, dita sesión debería de ser convocada no prazo dun mes a partir do constitutivo celebrado o 15 de xuño, tal como establece o art.. 38 do Real Decreto 2568/86 polo que se aproba o Regulamento de Organización, Funcionamento e Réxime Xurídico das Corporacións Locais. Por tanto, indican, que dilatar a súa celebración implica que “aínda non saibamos que responsabilidades van coller os concelleiros do PSOE, proposta de salarios, periodicidade dos Plenos e da Xuntas de Goberno, no caso de que as haxa”; cuestións todas elas, afirman, “vitais para o funcionamento do día a día do Concello”.\nOs edís do PP censuran que, o que debería de ser un paso inmediato, a rexedora o demorase ata o punto que xa é imposible que se celebre nos tempos fixados organicamente, e non descartan que “esta deixación de funcións” veña dada polas novas responsabilidades que a socialista vén de asumir na Deputación, e “que poden facer que xa se esquecese de Trabada e dos asuntos municipais”. “Sería moi grave que se demostrase que á alcaldesa lle interesa máis ir a Lugo que atender aos seus veciños”, manifestan.\nCon todo, agardan que esta sexa “a última” ocasión na que se produza “un episodio semellante” e “manteña ao día” os asuntos municipais, pois isto, indica, “é o mínimo que un alcalde ou alcaldesa debe facer logo de obter a confianza da cidadanía nas urnas”.\nAnterior Ribadeo limpa contedores e recomenda sacar o lixo pola noite para evitar cheiros\nSeguinte Amigos da Gaita anuncia o programa da Xira a Santa Cruz de Ribadeo


Medallas - FNMT\nMoeda de Colección\nPapel de Seguridade\nA medallística é un medio de expresión artístico dunha longa tradición na FNMT-RCM. Ten un recoñecido prestixio debido á calidade dos seus gravadores, que poñen toda a súa experiencia e ilusión en crear pequenas obras de arte.\nO diámetro das medallas e o grosor do disco permiten obter imaxes con maior volume ca o das moedas. As nosas medallas de bronce e de cobre están producidas a partir de deseños realizados ao longo dos anos polos nosos expertos e recoñecidos gravadores. A súa calidade e beleza conseguen, ano tras ano, que sexan cada vez máis os coleccionistas interesados na medallística.\nNa tenda do museo poderá adquirir estas medallas individualmente ou en series, ou se o prefire pode acceder ao noso catálogo de venda en liña, que inclúe diferentes temáticas como "Oficios", "Flora e fauna", "Personaxes ilustres", "Touros", "Ríos" ou "Cidades".\nPor outra banda, a FNMT-RCM pon a súa creatividade e tecnoloxía á disposición de empresas e organismos, para a realización de cuñaxes de medallas á medida con carácter conmemorativo, de agasallo ou para a súa comercialización.\nPremio Tomás Francisco Prieto\nDentro deste mesmo capítulo destacamos a nosa emisión anual das medallas de autores galardoados co Premio Tomás Francisco Prieto.\nEvocando a figura de quen foi gravador xeral das casas de moeda do rei Carlos III, a Real Casa da Moeda pode poñer ao alcance do público, amante do obxecto belo e exclusivo, as medallas que para nós realizaron algúns dos mellores artistas plásticos dos séculos XX e XXI, elenco sen igual de nomes do noso panorama artístico contemporáneo que en por si xustifica a existencia do Premio Tomás Francisco Prieto.\nCon este galardón, a Real Casa da Moeda pretende que, a través da súa concesión a grandes artistas españois e iberoamericanos, previamente vinculados ou non coa medalla, a medallística española se prestixie, difunda e teña continuidade, á vez que se atrae ao mundo da medalla a outros autores plásticos e se fomenta entre o público a afección por ela e o seu coleccionismo.\nO elenco de artistas galardoados co Premio Tomás Francisco Prieto foi: Eduardo Chillida (1990), Antoni Tapies (1991), Antonio López García (1992), Eduardo Arroyo (1993), Pablo Palazuelo (1994), Andreu Alfaro (1995), Antonio Saura (1996), José Luis Cuevas (1997), Luis Gordillo (1998), Carmen Laffón (1999), Roberto Matta (2000), Juan Barjola (2001), Rafael Canogar (2002), Antoni Clavé (2003), Martín Chirino (2004), Luis Feito (2005), Albert Rafols Casamada (2006), Pepe Hernández (2007), Guillermo Pérez-Villalta (2008), Eva Lootz (2009), Alfredo Alcaín (2010), Susana Solano (2011), Juan Navarro Baldeweg (2012), Cristina Iglesias (2013), Jaume Plensa (2014) e José María Sicilia (2015).\nA concesión do premio supón o deseño, por parte do artista galardoado, dunha medalla de tema libre, que logo é realizada pola FNMT-RCM. Unha vez cuñada, cunha tirada limitada a 225 unidades de cobre, 40 unidades de prata, e só dúas en ouro, a medalla é presentada e ofrecida á SM a Raíña o día da entrega do Premio Tomás Francisco Prieto ao seguinte galardoado. Tras a devandita cerimonia, que ten lugar no Auditorio do Museo Casa da Moeda, procédese a inaugurar unha exposición coa obra gráfica do artista premiado na edición anterior.\nMáis información e compra na nosa tenda virtual >>


A Xunta agradece o traballo e “a loita sobre o terreo” de Protección Civil durante a crise sanitaria - ValmiñorTV\nInicioGALEGOA Xunta agradece o traballo e “a loita sobre o terreo” de Protección Civil durante a crise sanitaria\nO vicepresidente da Xunta, Alfonso Rueda, agradeceu hoxe o traballo das Agrupacións de Voluntarios de Protección Civil (AVPC), que están realizando un labor fundamental ante a crise sanitaria causada pola epidemia de coronavirus.\nAsí llo trasladou hoxe a representantes de Protección Civil das catro provincias, durante unha reunión por videoconferencia na que tamén se abordaron as achegas e necesidades destas agrupacións, que levan “desde o principio do estado da alarma loitando sobre o terreo e traballando en toda a axuda que é necesaria nesta pandemia”. No encontro tamén participaron o director xeral de Emerxencias e Interior, Santiago Villanueva, e o xerente da Axencia Galega de Emerxencias, Marcos Araújo.\nA activación en Galicia do Plan Territorial de Emerxencias de Galicia (Platerga) supuxo tamén a activación destas agrupacións. Para que realizasen o seu labor coas máximas garantías, a Xunta fíxolles chegar unha circular con indicacións como recomendacións sanitarias ou sobre a organización do persoal ante a situación de emerxencia. Tamén se lles pediu que trasladasen, a diario e de forma telemática, os operativos que realizan.\nDesde ese momento, 176 AVPC están traballando sobre o terreo e levan realizado, a día de hoxe, case 17.000 operativos. A maioría destas accións consistiron no reparto de alimentos e medicamentos, así como visitas a persoas que viven soas para comprobar o seu estado, accións que se desenvolveron especialmente no rural. Tamén se ocupan doutras funcións como a desinfección de lugares públicos ou tarefas de apoio ás forzas e corpos de seguridade. En definitiva, “un traballo imprescindible e insubstituíble que están realizando baixo a coordinación da Xunta”.\nO vicepresidente destacou a importancia de todas estas accións e trasladou o apoio do Goberno galego aos voluntarios e voluntarias. Neste ámbito, destacou que o Goberno galego fixo chegar xa material de protección aos 313 concellos. En concreto, 488.000 luvas, 232.000 máscaras, 2.700 botes de xel hidroalcohólico, 12.200 traxes antisalpicaduras, 16.000 batas, 121 garrafas de desinfectante e 2.100 litros de lixivia.\n“Non hai que esquecer que unha parte moi importante deste material -máscaras, guantes, traxes, elementos para desinfectar…- van ás agrupacións de voluntarios”. De feito, un dos criterios de reparto, pactado coa Fegamp, é o número en cada concello de voluntarios de Protección Civil, porque é un persoal que “necesita estar protexido”.\nAdemais, o vicepresidente recordou que a Xunta investiu nos últimos anos máis de 12 millóns de euros en equipar estas agrupacións, “un investimento que é sempre útil e que se está vendo durante estes días que é absolutamente fundamental”. Lembrou que tamén se lles brinda formación aos voluntarios a través da Academia Galega de Seguridade Pública (AGASP).


O Pleno aproba por unanimidade destinar os fondos do POs+ adicional á execución dos proxectos do plan especial do IES Agra de Leborís — EL NOTICIERO DE ARTEIXO\nMartes, 10 de septiembre de 2019 | Leída 24 veces\nCrearase unha nova estrada e pistas polideportivas. O alcalde aclarou que as novas infraestruturas non estarán vinculadas ao centro, pero mellorarán os seus accesos e poderán dispoñer das pistas durante o horario lectivo...\nNa sesión extraordinaria do Pleno celebrada onte o único punto da orde do día foi aprobado por unanimidade dos tres grupos políticos con representación na Corporación. Por tanto, houbo consenso para destinar os fondos procedentes da participación na segunda fase do Plan provincial de cooperación ás obras e servizos de competencia municipal (Plan Único Concellos POS+2019 Adicional), que ascenden a 564.178,37 euros.\nCon ditos fondos financiaranse cinco proxectos deseñados polo grupo de goberno local. Tres deles xa estaban previstos como actuacións complementarias do POS+ e aprobadas desde o pasado mes de decembro. Consisten na mellora da sinalización horizontal e vertical en estradas municipais, a renovación das rúas Buenos Aires, Arxentina e Santiago (todas no núcleo urbano da Laracha) e un plan de mellora da rede viaria que afecta ás parroquias de Torás (núcleo de A Gándara), Caión (A Pedreira) e Soandres (Santa Baia).\nOs outros dous proxectos que agora se inclúen para ser executados con cargo ao POS+2019 consisten no remate de dúas actuacións previstas no plan especial de equipamentos educativos do IES Agra de Leborís.\nAsí, na parte posterior do centro de ensino será creada unha nova estrada de 16 metros de plataforma que enlazará a Avenida Manuel Fraga coa 1ª Travesía Doutor López Astray. A vía será de dobre sentido de circulación e, ademais da pavimentación da zona de rodadura, contémplanse no proxecto beirarrúas, espazos de aparcamento de vehículos, canalizacións soterradas de todos os servizos (pluviais, abastecemento, saneamento, electricidade, telecomunicacións e iluminación pública) e a correspondente sinalización.\nA carón da nova vía crearase unha pista polideportiva dunhas dimensións de 42x25 metros máis outros dous metros de seguridade. Lonxitudinalmente será marcadas as liñas de xogo para a práctica de fútbol sala e, transversalmente, dúas canchas de baloncesto. A infraestrutura contará con iluminación e cun peche perimetral de malla.\nO alcalde, José Manuel López Varela, explicou que nese lugar en realidade haberá dúas pistas, xa que ademais da que se financiará con cargo a este programa provincial, o Concello ten en execución a creación doutra pista diferente de características axeitadas para ser usada prioritariamente por nenos. O rexedor tamén aclarou que ambas infraestruturas deportivas non estarán vinculadas ao centro porque están ao seu carón pero por fora, polo que “sería lóxico que desde o instituto puideran programarse actividades nelas durante o horario lectivo, pero fóra del as pistas estarán dispoñibles para o libre uso por parte da cidadanía”.\nEn relación á nova estrada, o concelleiro de Urbanismo e Obras Públicas, Jesús Souto, aportou que, ademais de mellorarse as comunicacións, tamén permitirán a creación dun novo acceso ao instituto para os autobuses do transporte escolar, evitando que teñen que dirixirse á entrada principal, o que implica un reforzo da seguridade viaria en toda a zona.


Axuda alta inicial por desempregado de longa duración\nTer feitos 45 anos no momento da solicitude.\nEstar inscrito ininterrompidamente na oficina de emprego como desempregado durante 12 ou máis meses, durante os que deberá buscar activamente emprego, sen ter rexeitado oferta de emprego adecuada, nin terse negado a participar en accións para aumentar a ocupabilidade.\nConsidérase interrompida a demanda:\nSe se traballaron 90 ou máis días no ano anterior á data de solicitude.\nSe se saíu ao estranxeiro, por calquera motivo ou duración, exceptuando se a devandita saída foi por matrimonio ou nacemento de fillo, falecemento ou enfermidade grave do cónxuxe ou parentes ata segundo grao, ou cumprimento dun deber inescusable de carácter público ou persoal, sempre que nestes casos a estada no estranxeiro non sexa superior a 15 días naturais. Nos casos de interrupción da demanda esixirase un período de 12 meses ininterrompido dende a nova inscrición.\nÉ obrigatorio achegar a documentación de declaración de busca activa de emprego (BAE) para acreditar ante o Servizo Público de Emprego Estatal que, polo menos, se realizaron tres accións de busca activa de emprego, segundo o establecido no real Decreto lei 16/2014, do 19 de decembro.\nNon ser beneficiario do programa de Renda activa de inserción nos 365 días naturais anteriores á data de solicitude do dereito á admisión ao programa.\nTer extinguida a prestación por desemprego de nivel contributivo e/ou o subsidio por desemprego de nivel asistencial, agás que a extinción se producise por imposición de sanción e non ter dereito a estas prestacións. Non reunirá o requisito o traballador que extinguise o subsidio por desemprego ou a renda agraria a favor dos eventuais agrarios, non tendo extinguido ningún outro tipo de prestación ou subsidio por desemprego.


Repunte de novos casos Covid detectados en 24 horas, malia o descenso de infeccións activas, o día no que se cumpre unha semana de alivio nas restricións - Xornal de Lugo " />\nNo día que se cumpre unha semana de alivio das restricións impostas pola Xunta de Galicia, e malia o descenso continuo de casos nos últimos días, a cifra de contaxios sufriu hoxe un lixeiro repunte.\nAsí, mentres que na xornada do mércores os positivos detectados foron 9, ou na do martes rondaban os 11; no día de hoxe o SERGAS vén de informar que na xornada de onte, os servizos sanitarios da provincia detectaron mediante PCR 18 novos positivos, o dobre que na xornada anterior.\nPola contra o rexistro de casos activos continúa en descenso, hoxe cun novo record positivo nesta terceira vaga, rexístranse 373 infeccións, unha cifra que non se daba na provincia dende o 22 de decembro cando se rexistraban 357 persoas con infección activa e xusto o día que comezou o ascenso de casos desta terceira vaga. Anterior a ese 22 de decembro só se ven cifras semellantes no mes de agosto.\nBos datos, sen dúbida son tamén ás 46 altas recibidas no día de onte e que se suman ás máis de 11.100 persoas que xa superaron esta enfermidade. Asemade, nas últimas horas non variou apenas a presión asistencial, rexistrándose en planta o mesmo número de pacientes infectados con coronavirus, 20; e un descenso dun caso en UCI, que chega hoxe ás 13 camas ocupadas. Na última xornada o SERGAS non notificou ningún falecemento.\nAlivio de restricións\nComo diciamos ao principio, todos estes datos, os mellores e os peores, sucédense na xornada na que se cumpren 7 días da entrada en vigor de certos alivios nas restricións e na xornada na que preto de dez concellos lugueses baixarán o seu nivel de alerta. Así, toda a provincia queda, dende o día de hoxe, no nivel máis baixo de medidas, agás os municipios de Lourezá, Guitiriz e A Pobra do Brollón que permanecen en nivel medio.\nAsí, dende hoxe, calquera residente na provincia poderá saír do seu municipio, eso si, os tres concellos en nivel medio só poderán ter mobilidade entre eles. Do mesmo xeito, permítense en toda a provincia as reunións de ata catro non conviventes, así como a apertura da hostalería ata as 6 da tarde eso si, con certas limitacións de aforo que varían entre os dous niveis que se presentan na provincia.\nHoxe volvese reunir o Comité Clínico para avaliar esta evolución e, de ser positiva, podería continúar o relaxo nas medidas decretadas.\nVacinación poboación de 50 a 55 anos\nE xa para rematar, o presidente galego, Alberto Núñez Feijóo, anunciou na tarde de onte que os cidadáns galegos de entre 50 e 55 anos comezarán a vindeira semana a recibir a vacina contra a covid-19 de Astra Zéneca. Trala reunión semanal do Executivo Galego, Feijóo sinalou que Galicia recibirá esta mesma semana 30.000 doses adicionais e así, este colectivo poderá unirse á vacinación que xa están recibindo os maiores de 80, os docentes menores de 55 anos así como Forzas e Corpos de Seguridade do Estado, persoal dos servizos de axuda no fogar e aos que tamén se sumará a Garda Civil e persoal non docente de institucións educativas. A vacina neste colectivo de adultos de entre 50 e 55 anos arrancará, ao igual que cos anteriores colectivos, na letra H.


EDNL do colexio Carmelitas: TEMPO DE REIS MAGOS, TEMPO DE INVERNO, TEMPO DE LECTURAS E DE LIBROS\nTEMPO DE REIS MAGOS, TEMPO DE INVERNO, TEMPO DE LECTURAS E DE LIBROS\nQue marabilla é que che regalen e regalar libros! Os libros son o agasallo perfecto para as persoas lectoras, tanto para peques como para mozos e mozas. Son unha invitación a viaxar e a participar de outras vidas que poden estar tan lonxe como preto da nosa. Libros cos que aprender, coñecer, desconectar conectando con outros mundos e personaxes… En definitiva, libros que nos acompañarán o resto da nosa vida.\nAno a ano, entre os regalos máis desexados aparecen os libros, ao igual que entre os máis comprados... tanto para persoas adultas como para xente miúda como para adolescentes, e no caso destes últimos adoitan figurar na segunda posición do ranking, detrás dos videoxogos e videoconsolas.\nPor mor da pandemia do Covid-19, este volve ser un Nadal diferente, distinto dos que ata agora coñeciamos, cheo de situacións que nunca pensamos que viviríamos, e con restricións necesarias para asegurar que todos poidamos volver ás aulas, tras as vacacións, con saúde, sen incidencias, sen sobresaltos e sen perigo á nosa “nova normalidade”.\nSerá precisa a responsabilidade colectiva e tamén a individual de todos nós; cómpre o respecto ás normas que nos ditan as autoridades sanitarias velando polo noso ben e, especialmente, pola integridade de aqueles que tanto queremos e que son os máis fráxiles, os nosos maiores.\nNeste contexto dun Nadal caseiro, veñen na nosa axuda eses compañeiros extraordinarios que son os libros, compañeiros sempre fieis, coa súa vella apariencia en papel ou máis modernizados en formato de e-books ou tablets.\nSerán días, tardes e noites de chuvia e de frío fóra, pero de calor e agarimo nas casas, coa nosa xente, entre panxoliñas, adornos e doces do tempo; entón nada mellor que buscar un recanto tranquilo e ler, ler sen présas, sen os agobios do curso escolar, o pracer de ler por ler, por gozar.\nE aquí chegamos nós, ofrecendo unha escolma de libros cos que as Súas Maxestades poderán axudar nesa viaxe lectora, unha proposta suxestiva de títulos que enchan de horas felices este percorrido en tempos de Nadal e nos días de longo inverno que acabamos de estrear; as tardes de chuvia e as fins de semana de frío e pouca luz poderán verse amenizadas por lecturas abraiantes que nos trasladen, desde a comodidade dos nosos fogares a outros lugares e outras épocas para vivir mil aventuras.\nVelaquí a nosa proposta invernal:


área de composición: O hórreo: patrimonio arquitectónico\nA Universidade da Coruña acaba de publicar o libro O hórreo: patrimonio arquitectónico. A visión actual do hórreo sitúa este no campo do Patrimonio, desde a declaración de todos os hórreos galegos con máis de cen anos de antigüidade como Ben de Interese Cultural (BIC). Esta valoración, que afecta á protección de milleiros de exemplares, precisa unha normativa construtiva para as restauracións de hórreos que se están a realizar.\nOs traballos de investigación recollidos neste libro inciden na realidade dos hórreos como construcións arquitectónicas de obrigada conservación, completando o panorama de textos existentes sobre a súa valoración etnográfica, antropolóxica ou xeográfica. A actualización dos estudos sobre os hórreos faise mediante catro enfoques diferentes, acometidos por outros tantos investigadores do grupo universitario GICAP (Grupo de Investigación en Composición Arquitectónica e Patrimonio), adscrito ao Departamento de Composición da Universidade da Coruña.\nPublicado por Antonio Río el día 14.2.14


Taller no Camiño de Santiago - Vivecamino\nTalleres de bicicletas do Camiño de Santiago\n0 valoracións Padrón\nTaller Casa Grobas\nTaller Comercial Lamas\n0 valoracións Redondela\nTaller Hobby Bike\nOs mellores talleres de bicicletas do Camiño de Santiago\nMoitos peregrinos adoptan a bicicleta como unha alternativa para completar o Camiño de Santiago. As vantaxes son evidentes: máis quilómetros en menos tempo, o que significa máis tempo para gozar das localidades que rodean o Camiño, a súa oferta cultural, de lecer, gastronómica, etc. Pero como contrapartida, facer o Camiño en bicicleta leva certas precaucións, consideracións e material específico que o peregrino ten que ter en conta para que a súa travesía discorra sen problemas. A hidratación, o descanso, os estiramentos ou o quecemento previo tamén son importantes para o peregrino que inicia o seu Camiño a Santiago.\nSe imos facer o Camiño en bicicleta e temos pensado percorrer etapas de moitos quilómetros, é esencial levar sempre connosco kits de reparación para picadas, unha bomba e material reflectora para que os vehículos e outros peregrinos sempre poidan situarnos con facilidade. Se temos contratempos como unha picada na nosa travesía ou simplemente esquecémonos algún elemento, dispoñemos no Camiño de multitude de establecementos especializados no mantemento e a reparación da bicicleta, ademais da súa venda e onde atoparás asesoramento técnico.\nUnha vez tomada a decisión de percorrer o Camiño en bicicleta, temos que ter en conta o seu transporte desde casa ata o punto de partida e desde Santiago de volta a casa, para o que afortunadamente hoxe en día imos atopar moitas solucións, pois o fenómeno do "bicigrino" está máis estendido que nunca. Podemos elixir viaxar desde casa coa bici ata o punto de partida e volver en bus ou tren, aínda que tamén podemos elixir servizos de envío de punto a punto, como o que ofrece Correos, o que nos permitirá, por exemplo, gozar duns días de Santiago tras concluír o Camiño mentres nos gardan a bici en oficina de Correos á espera da súa recollida.\nCo fin de que sexa a bici a que che leva ata Santiago e ti o que a leves a ela arrastrando, poñemos á túa disposición unha selección de establecementos especializados na bici cos seus horarios de apertura e peche, dirección e geolocalización.


A importancia da ofimática no desenvolvemento laboral - Talentia Summit 2021\nNon cabe dúbida que co paso dos anos, os modelos de produción, os sistemas de especialización e distribución do traballo e a modernización dos equipos informáticos, transformaron por completo a concepción dos fluxos de traballo, áreas de responsabilidade e métodos de jerarquización e organización laboral. Actualmente, debido á pandemia mundial causada polo Covid-19, vémonos obrigados a implementar un método de traballo desde os nosos fogares para aqueles empregos que poidan desenvolverse simplemente con conexión telefónica e Internet.\nCando emerxeu a ofimática?\nÉ por iso que cando, anteriormente, a mecanografía e a escritura a máquina era de especial relevancia para postos de traballo intermedios e de asesoría ou adxuntos a dirección, agora é fundamental que practicamente desde calquera posto de traballo, debido a que nos vemos suxeitos á relevancia de arquivar e almacenar informes, deseñar presentacións, representar gráficos, crear bases de datos e realizar cálculos matemáticos e estatísticos.\nVantaxes da ofimática: para que se utiliza\nA gran maioría de documentos e arquivos que se han de presentar durante o transcurso do exercicio dunha empresa xa teñen o seu correspondente persoal nun arquivo dun programa ofimático. E ti? Saberías dicir cales son as vantaxes da ofimática?\nCrear documentos de texto con imaxes, links, táboas e información adicional, gardando os estándares de numeración de páxinas, encabezados e pés de páxina, así como bibliografía e índices a través de Microsoft Word.\nDesenvolver e deseñar presentacións de diapositivas utilizando o clásico sistema habitual do proxector, con vídeos, imaxes, sons, animacións e efectos de movemento que acheguen valor a unha mensaxe, a un obxectivo ou un proxecto que debamos expor ante unha determinada audiencia con Microsoft Power Point\nPresentar arquivos modelo tipo facturas, orzamentos, evolucións e representacións gráficas, cálculos estatísticos en diferentes follas de cálculo grazas a Microsoft Excel.\nObter e traballar sobre bases de datos relacionadas entre si para organizar a información en diferentes campos a través dun programa como Microsoft Access.\nE ante todo, terás toda a información en formato dixital, podendo envorcala en dispositivos de almacenamento extraíbles de todo tipo, enviándoa por correo electrónico ou mesmo traballando en liña con varios compañeiros do teu equipo con ferramentas como Microsoft Teams. Sen dúbida, a ofimática emerxeu para facilitarnos noso día a día no traballo, establecer un fluxo de comunicación a través dun mesmo sistema e á súa vez, permitirnos organizar as nosas tarefas de forma dixital.


CDG: Neorretranca e posmorriña\nDe Esther F. Carrodeguas e Roi Vidal Ponte\nGena Baamonde, directora\nNeorretranca e posmorriña, dúas pezas sobre un mesmo sentir, caras diversas sobre unha mesma inquedanza. A identidade galega como concepto inaprensible, como acción non rematada, como busca incesante. A cultura, a lingua, a escrita, hábitos e prácticas sociais, tradicións e mitos propios. Memoria compartida inzada de símbolos que ás veces non recoñecemos como nosos, que interpelan a imaxinación dunha comunidade non sempre en sintonía.\nFantasía nº 5 en sol ou non de Esther F. Carrodeguas e Boisaca ou a divina desgraza de Roi Vidal Ponte, compoñentes inseparables dunha andaina que comeza co reto de entender Galicia máis alá dos tópicos, de explorar diversas caras dunha mesma moeda e, a un tempo, diversos camiños da creación escénica. Punto de partida en diálogo cun equipo creativo en continua escoita que, no proceso de ensaios, acaba por construír unha nova proposta dende un punto de vista crítico. Un elenco e un equipo formado por mulleres con perfís moi diversos, con puntos de vista moitas veces silenciados.\nFantasía nº 5 en sol ou non, sinfonía aberta ao xogo escénico, catálogo-secuencia de múltiples imaxes dunha terra por facer. Collage, onde as pezas non encaixan, nin así se pretende, só conviven nunha partitura á espera de ser tocada. Fantasía ao Carrodeguas, danza da loita cotiá, unha imaxe que se repite, poñer edificios enormes onde había natureza, unha montaña de roupa de todas as historias de Galicia, anacos dunha terra en venda. Sabedoras de que non imos cambiar o mundo do teatro con esta matanza.\nBoisaca ou a divina desgraza, humor negro en cemiterio turístico nun tour completo polos límites da vida. Unha viaxe polo alén, un paseo polos alicerces dun teatro institucional con asentos incómodos, festa gastronómica, minifundismo atávico e o tellado a piques de romper. Personaxes debuxados de migallas da memoria colectiva. Gargalladas caricaturescas. Sucesión de escenas nun limbo de identidades.\nAquí somos así, fantasía e desgraza, en sol ou non.\nP.D. Dedico este espectáculo a Dorotea Bárcena, actriz, dramaturga, directora, feminista e pioneira do teatro galego.\nEsta rianxeira asenta o seu currículo entre as letras, o audiovisual e o teatro. A súa escrita cabalga sobre os lindes que separan os xéneros, por este motivo, moitos dos seus textos son difíciles de clasificar. Premiada co Pedrón de Ouro polo relato Subir o telón (Edicións do Castro, 2008), con Collage (Barbantesa, 2011) reafírmase nunha escrita persoal e poética.\nA partir de entón, a súa carreira profesional foi derivando de cara ao teatro. Graduada en Dirección e Dramaturxia pola ESAD de Galicia en 2016, déixase notar a súa formación previa como xornalista, non só na súa colaboración coa Revista Galega de Teatro, senón tamén no seu teatro, que xorde dunha necesidade vital de investigación. Así naceu Voaxa e Carmín (Difusora de Artes, Letras e Ideas, 2016. Premio Abrente de Textos Teatrais 2015), Na butaca (Ed. Galaxia, 2017, estreada con ButacaZero tamén en 2017) e #camiños (coprodución co Centro Dramático Galego).\nA peza Fantasía nº 5 en sol ou non foi froito da súa participación en DramaturXa, grupo de traballo de dramaturxia do CDG na temporada 2017-18, coordinado por Manuel Lourenzo.\nRoi Vidal Ponte é dramaturgo, poeta, crítico teatral, pedagogo e director de escena. Comezou a publicar a comezos de século pezas de teatro breve de inspiración surrealista como Xulieta's Black Hole (2007) e Vampira (2010), ambas en Casahamlet, ou Historia dunha man (2009, Laiovento). En 2016 foi seleccionado polo INAEM para o Programa Dramaturgias Actuales con O asasinato de Zinaida Reich e ese mesmo ano gañou o Barriga Verde de textos para teatro de monicreques (modalidade adultos), convocado pola Agadic, con Marcha fúnebre para un monicreque (levada a escena por Os Monicreques de Kukas).\nGañou o XV Certame de Poesía Concello de Carral en 2012 cun libro de poemas titulado Teatro (Espiral Maior) e en 2017, o XII Premio Abrente para Textos Teatrais cunha peza dramática titulada Poesía. Materiais para montar unha escena de cama (Difusora). Titulado en Filoloxía e en Dirección de Escena, é membro do consello de redacción da Revista Galega de Teatro e foi un dos cofundadores de DramaturGa, Asociación Galega de Dramaturxia. Ademais, é autor de Fóra de portas (2014, Positivas), unha biografía novelada do seu pai, Roberto Vidal Bolaño.\nA peza Boisaca ou a divina desgraza é froito da súa participación en DramaturXa, grupo de traballo de dramaturxia do CDG na temporada 2017-18, coordinado por Manuel Lourenzo.\nDirectora de escena, actriz e creadora. Titulada Superior en Arte Dramática, e cun posgrao en Arte Dramática e mestrado en Artes Escénicas, é investigadora pre-doutoral para a Universidade de Vigo, onde desenvolve actualmente a súa tese de doutoramento, Sexualidades des-xeneradas na práctica escénica contemporánea. Forma parte do consello de redacción da Revista Galega de Teatro.\nEn 1989 entra a formar parte da compañía Matarile Teatro, coa que traballa como actriz en numerosos espectáculos, no equipo do Teatro Galán e no festival internacional de danza En Pé de Pedra.\nEn 1999 funda a compañía María a Parva, e asina a dirección e texto orixinal de Mullerona, Xogo para nenas e Indignos. Habitual da escena galega, traballa como actriz para numerosas compañías, e realiza asistencias en dirección e dramaturxia para o CDG, Factoría, Disque Danza, A Artística e Voadora. Forma parte, na creación e dirección, de diversos proxectos de A Artística, como Des-memoria-2 e Verde a tempo completo, onde dirixe o espectáculo Arquitectura da emoción.\nEn 2017 dirixe Elisa e Marcela para A Panadaría, traballo que recibiu, entre outros, o Premio María Casares á Mellor Dirección e Mellor Texto Orixinal, o Premio Luísa Villalta de Igualdade e o XIV Premio LGBT do colectivo ALAS. Tamén dirixe os espectáculos Señora que pasea pola rúa con dous cans preciosos para Matrioshka Teatro e Nómades para Xarope Tulú. Participa en Mulleres en Acción. Violencia Zero coa creación Proxecto T.E.C.O.R. Así mesmo, é conferenciante en numerosas xornadas e congresos sobre xénero, diversidade sexual e artes escénicas. Realiza tamén o comisariado e coordinación da xornada A Marabunta, Mulleres artistas contra a violencia de xénero, para a Deputación da Coruña.\nMúsica orixinal e adestramento vocal: Ailén Kendelman. Coas cancións: Himno de Galicia. Letra de Eduardo Pondal e música de Pascual Veiga; Café Bar Sovia e Let´s go little horse de Fanfarria Taquikardia; e La Guillotina de Reveriano Soutullo e Juan Vert, interpretada pola Banda de Música Xuvenil de Xinzo baixo a dirección de Juan Carlos Díaz Álvarez\nCoreografía e movemento escénico: María Cabeza de Vaca\nAsesoría de maxia: Mago Teto\nAsistencia de música: María Alonso\nAsistencia de dirección: Iria Azevedo\nAsistencia de produción: Hugo Torres\nCaderno pedagóxico: Tamara Andrés (Gálix)\nFotografía e vídeos: Miramemira\nIlustración: Blanca Millán\nÁ familia Baamonde, a David Barreiro, María Méndez, Yessi e María Alonso.\nA todas as persoas que fan posible o programa do CDG de apoio á dramaturxia galega contemporánea DramatUrxente, con especial mención á Asociación Galega de Dramaturxia DramaturGA; ao coordinador do grupo de traballo DramaturXa, Manuel Lourenzo; ás autoras e autores integrantes do grupo (xunto con Esther F. Carrodeguas e Roi Vidal Ponte): Lois Blanco, Ana Carreira, Santiago Cortegoso, Eva Ferreira, Gloria Rico, Ernesto Is, Zé Paredes, AveLina Pérez, Marta Pérez e Rosa Puga Davila; e a Cristina Domínguez e Xron pola súa colaboración.\nVenres 10. Función. 20.30 h\nPontevedra, Sede AFundación Pontevedra\nVenres 17. Función. 20.30 h\nA Coruña, Teatro Rosalía Castro\nVenres 24. Función. 20.30 h\nSábado 25. Función. 20.30 h\nO Barco de Valdeorras, Teatro Municipal Lauro Olmo\nVenres 31. Función. 21.00 h\nXoves 6. Función. 20.30 h\nVenres 14. Función. 21.00 h\nVigo, Teatro Afundación Vigo\nVenres 5. Función. 20.30 h


A vendima entra na súa recta final - Pontevedra Viva\n© Condes de Albarei\nMércores 25 de Setembro, 2019 ás 09:16 do Mércores 25 de Setembro, 2019\nO conselleiro de Medio Rural visita unha adega de Vilanova\nNas adegas da Denominación de Orixe Rías Baixas xa entraron uns 29,5 millóns de quilos de uva. Os máis de 5.200 viticultores desta Denominación entran na recta final da vendima coa previsión de alcanzar os 31 millóns de quilos.\nTrátase dunha cantidade algo menor da estimación inicial que era de 36,6 millóns de quilos. Lembremos que o ano pasado colleitáronse 38,6 millóns. Esta baixada está fundamentada, entre outros factores, no menor tamaño do acio.\nDespois desta fin de semana nas parras só quedarán as uvas destinadas á elaboración de viños especiais ou envellecidos.\nEstes datos foron falicitados polo presidente do Consello Regulador de Rías Baixas, Juan Gil de Araújo, que recoñeceu que o rendemento por hectárea "non é o do pasado ano, xa que nos quedamos nuns 7.500 quilogramos" aínda que se consola porque "a calidade da uva apunta a que o viño vai resultar espectacular, pois conta cuns parámetros excelentes".\nO conselleiro de Medio Rural, José González, tamén celebrou "a excelente calidade que terá o viño desta colleita a pesar de ser, en cantidade, algo menor que a etapa anterior".\nNo transcurso dunha visita a unha adega de Vilanova de Arousa, o conselleiro apelou á importancia de aproveitar as sinerxias entre o turismo e o mundo do viño para contribuír ao desenvolvemento das áreas rurais de Galicia.\nA vendima da D.O. Rías Baixas suma máis de 32 millóns de quilos de uva\nO Salnés estrea a vendima coa recollida de uva para elaboracións especiais


o pazo da escola – como, logo existo\nOnte despedimos á nosa compañeira Margarida cunha comida no Pazo da Escola.\nO Pazo da Escola é un complexo de turismo rural construído sobre a base dun antigo Pazo da saga dos Mendoza (século XVIII), no barrio de Moreira, parroquia de Mañufe, concello de Gondomar.\nGondomar sempre tivo unha eiva histórica de locais de comida dun certo nivel. Se excluímos os clásicos de toda a vida (o Chaín, o Mineiro, Celso…, algún deles xa desaparecido), pouca oferta máis había. Houbemos de esperar ao Pazo da Escola para toparnos con ‘algo distinto’. Despois, ou un pouco antes, e por fortuna, chegaría algún que outro digno competidor.\nO complexo ten cuartos (todos decorados diferentes e cada un coa sona dun dos barrios de Mañufe), dous comedores (con capacidade total de arredor dos setenta comensais), salón de música, biblioteca…, e 10000 m2 de terreo con xardín, horta, árbores de distintas especies entre as que domina a camelia e as froiteiras (e algunha que outra cepa albariña), construcións típicas (canizo, eira para moer…), animais domésticos en liberdade, etc.\nO comedor, como o resto dos espazos, está rehabilitado con extremo coidado, respectando ao máximo a arquitectura e decoración orixinais (mágoa que a exposición de pintura que tiñan no comedor non era moi afortunada…). Un dos laterais está ocupado por un ventanal de lado a lado que, ademais de prestar unha luminosidade moi agradable nos permite, así como quen di, comer directamente no xardín. Carta ampla, centrada nos produtos i elaboracións da cociña tradicional galega, oferta de viños suficiente, servicio correcto.\nA comida, eramos un grupo de quince, estaba pactada de antemán.\nEntrantes: empanada de bacallao con pasas, croquetas e uns chipironciños fritidos. De prato probamos tres arroces: de polbo, de marisco e arroz negro de chocos. De sobremesa uns doces variados. O viño foi un rioxa que non estaba mal: Herencia Remondo La Montesa, crianza de 2007 (catro botellas). Cafeses e infusións.\nPagamos 25 euros por cabeza. A comida resultou perfecta. De ter que marcar preferencias creo que o mellor de todo foi a empanada e, entre os arroces, o negro.\nSen dúbida un restaurante para volver de cando en vez.\nMargarida estaba en idade de xubilación anticipada e solicitou praza de profesora de español en Brasil. Envexo a súa coraxe, a afouteza, a puxanza. Nunca lle asustaron as responsabilidades nin os retos; a dirección do instituto, a concellalía en Vigo, a vida desde uns valores que a maioría das veces nos obrigan a vivir en permanente estado de vixía e de oposición ás maiorías.\nCoñecémonos desde o oitenta e tres, e desde entón, e desde barcos inimigos profundos (incomprensiblemente os máis profundos, CCOO e CIG), aprendimos a respectarnos, logo a admirarnos, a apreciarnos, e por fin, e ao noso estilo, a querernos.\nCon Margarida (e de Margarida), aprendín e reforcei toda unha serie de valores aos que a día de hoxe xa non sei renunciar, son eu mesmo. O amor pola lingua galega, o feminismo, o respecto, o sentido da xustiza, o compromiso, a rectitude, a integridade como persoa,…\nGrazas, Marga… e que te vaia bonito.\nBarrio Moreira 10\n36388 Mañufe (Gondomar)\nTfno: 986 369 282\nWeb: Pazo da Escola\nGPS: 42º 6’296”N 8º 46’ 25”W


Customized Colorful Photo Book Printing With High Quality-Photo Book Printing-Book Printing China\nEstamos abertos e recuperamos a produción durante a crise do COVID-19. Imos imprimir e entregar os seus produtos a tempo. Benvido a envíenos un correo electrónico, grazas.\nNenos Impresión Libro\nImpresión Libro Board\nSaddle Book Stitched\nespiral & Book-Bound Bound Book\ncaderno & xornal Libro\nPóster & Impresión de tarxetas\nVolante & impresión folleto\nSistema de verificación de calidade\nCalidade da mostra\nCalidade do libro\nForma de embalaxe\nTermos de pago\nMOQ(Cantidade mínima de pedido)\nPopular papel e papel\nImpresión de librosChina\nObter unha cotización personalizada agora!!\nImpresión do cómic\nImpresión do libro de mesa de café\nImpresión de libros fotográficos\nImpresión de libros de cociña\nEstás aquí : inicio>Todos os produtos>Impresión de libros>Impresión de libros fotográficos\nRúa Yangang nº 5, Distrito de Haizhu, Cidade de Guangzhou, Provincia de Guangdong, China\nImpresión colorida de libros coloridos personalizados con alta calidade\nEste libro fotográfico introduce a historia dun porto; é unha viaxe fantástica no tempo para ver ata onde chegou un país 200 anos.\nBolsa de papel: Arte Papel revestido; Papel sen recubrir;Papel offset\nCamiño de encadernación: Tapa dura; Adhesivo perfecto para pegar; Sela cosida;Límite espiral; Límite Wire-O\nTipo de acabado: Laminación; Emboss ou Deboss; florete; Die Cut\nFormato de obras de arte: PDF\nEste libro de fotos personalizado, with a soft cover and binding way with perfect bound, está deseñado para facer as fotos máis perfectas e máis baratas que a columna vertebral.\ntamaño: 8*11 polgadas\ncuberta- 300papel de arte gsm\ninterior- 157gspapel de arte m\nEncadernación: perfect binding with sewing\nAcabado de superficie: acabado de laminación mate\nGuía de impresión de libros fotográficos\nCo fin de facilitar a impresión de alta calidade, as obras de arte prefiren ficheiros PDF de 300dpi con contorno e engaden sangrado de 3 mm en CMYK.\n2. Opcións de papel\nHai moitas opcións en papel dispoñibles connosco, incluído o papel de arte brillante, papel de arte mate, C1S, C2S, papel offset con diferentes grosores e varios papeis diferentes para escoller.\n3. Opcións de superficie\nÉ moitas opcións de superficie que podes escoller para crear os teus libros de fotografías. Con laminación brillante, laminación mate, spot UV, cortando, estampado de papel de ouro, prata ou outras cores, verniz, etc.\nproxecto Reserva impresión\ntamaño personalizado (as per customer's rquirements)\nmaterial cuberta: Art paper + Táboa gris /Papel de arter. Ou como a súa solicitude\ntexto: Papel de arte, papel offset,Papel especial\nTipo de impresión Impresión en offset\nCor de impresión 4C (CMYK) & Cor de punto(cor pantone, PMS #)\nrevestimento (Acabado) Laminado brillante / mate\nA través de UV / Sopt UV\nEstampación en quente(lámina de ouro, prata,vermello etc.)\nGrabado / Debossing\nBarnizado brillante / mate\nperforación / Corte por matrices, etc..\nEncadernación Perfecto encadernación(sección con pegamento) / papel de volta\nEncadernación de costura\nEncolado de cola\nTapa dura unida / Hardcase / Hardback\nEnlace de cartón\nFío-O / Espiral unida\nEct costura de sela.\nFormato de obras de arte PSD / PDF / AI / CDR / JPG etc.(300dpi polo menos, 3sangrado de mm)\nembalaxe Embalado embalado en cartóns ondulados\nTempo de mostraxe 3-5días\nPrazos de entrega Ex-traballo, FOB, C&F, CIF, Servizo de porta a porta, etc..\nTermos de pago T / T, Western Union, PayPal\nÁmbito empresarial Libro de capa dura / softcover\nChildren's book / Libro de xuntas\nLibro de cociña / Libro de receitas\nImpresión de revistas / Libro de moda\nImpresión do catálogo / Impresión de folletos / Volante / Manual de produto\ncaderno / Almohadilla de memorias / Xornal / Diario / Planificador / Caderno de exercicios\nTarxetas de invitación / Postal / Tarxeta de nome / Etiqueta / Tarxeta de negocios\nBolsa / Caixa / acondicionamento\nLibros fotográficos Libros en tapa dura Cook Books\nLibros do taboleiro Revistas Cadernos / Revistas\nEncadernación en espiral / fío-O Calendarios Tarxetas de xogo\nLibros para colorear Folletos Etiquetas engomadas\n1. Vantaxe técnica\nTemos unha máquina de impresión de catro cores Heidelberg, Komori, Mitsubishi, A máquina de impresión Heidelberg e outros equipos máis avanzados para garantir a eficiencia e calidade das producións.\n2. Vantaxe dos talentos\nA empresa introduce activamente talentos de alta tecnoloxía e centos de mecánicos seniores. mentres, cooperamos con moitos colexios e creamos operacións de impresión, de xeito que temos moitos empregados profesionais introducidos cada ano.\n3. Vantaxe de experiencia\nA nosa empresa ten máis que 20 anos de experiencia na impresión. Cooperamos con moitas empresas coñecidas. Creamos unha relación comercial a longo prazo con eles e acumulamos unha experiencia moi rica, o que nos fai capaces de satisfacer as necesidades de diferentes clientes.\n1.) Cal é a túa gama de produtos?\nProducimos principalmente adhesivos personalizados, colgar etiquetas, lavar etiquetas de coidados, bolsa de papel, bolsa de promoción, bolsa de agasallo, caixa de papel, caixa de agasallo, Caixa de cartón, caixa ondulada, libros, folleto, cartel, catálogo, impresión de tarxetas postais, calquera cousa relacionada coa impresión.\n2.) Como podo comezar a miña solicitude?\nPóñase en contacto connosco e infórmanos da súa solicitude e especificación do seu pedido, de acordo coa súa solicitude para ofrecer o noso mellor prezo.\n3.) Como xestionar a obra de arte?\nO mellor arquivo para a obra de arte é PDF, AI, CorelDRAW, etc, 300 ppp\n4.) Podo ter unha mostra antes da produción en masa?\nSi, podemos ofrecerlle unha mostra gratuíta do noso produto actual, se precisa ter unha mostra segundo a súa obra, está ben facer unha para ti, pero cobraralle un pequeno custo da mostra.\n5.) Canto tempo dura o seu turno?\nPrincipalmente é 5-7 días laborables, if it's a big order, leva máis tempo, podemos discutir isto en detalles.\n6.) Como entrega a mercadoría?\nPor orde pequena, imos escoller para enviar de forma expresa, como DHL, FedEx, UPS, EMS, etc, gran orde vai\noptou por enviar en barco.\n7.) Como podo pagar o pedido?\nTemos un pago flexible para o noso cliente, como L / C, T / T, Western Union, PayPal, Fideicomiso, etc.\nBookPrintingChina ten equipos de proba sofisticados e capacidades de proba,que pode realizar unha inspección integral segundo as necesidades do cliente de forma independente. Os clientes que probaron o noso servizo adoitan ser 100% satisfacción . Se ocorre algún problema de calidade ou erros de impresión porque nós prometeremos reimprimir libremente ou reembolsar o seu diñeiro. Como sabemos o custo de envío e as tarifas personalizadas, son moi caros para ti, a nosa empresa regra antes de enviar o ben debe manter 100% estándar de alta calidade. Para asegurarsee cada cliente recibe os bens felices. Os nosos empregados son profesionais na impresión por moitos anos. BookPrintingChina realiza regularmente formación e formación intensiva técnica, e aprobar unha rigorosa avaliación de capacidade operativa para garantir a calidade do traballo e a calidade do produto.\nPrestamos atención ao bo servizo posvenda e podemos tratar os comentarios dos clientes con puntualidade e precisión. It relieves customers'worries. Sempre adherimos á calidade primeiro, finalidade do primeiro servizo ao cliente, e fortalecer constantemente o concepto de servizo dos profesionais para ofrecer aos clientes un servizo perfecto. Como o noso gran obxectivo é manter os negocios a longo prazo con cada cliente. E tamén introduce moitos amigos ou familiares que precisen impresión para nós.\nCo feroz ambiente de mercado, á vista da escala crecente, co fin de adaptarse aos cambios do contorno internacional.BookPrintingChina importou con éxito ISO 9001:2008/Certificación do sistema de xestión de calidade QMS, "ISO 14001:2004/EMS" certificación do sistema de xestión ambiental, "OHSAS 18001:2007" certificación do sistema de xestión de saúde laboral, "FSC-COC" forest management system certification and "ETI-Smeta" certificación do sistema de xestión da responsabilidade social, "G7" certificación de control de tecnoloxía de cor, "BSCI" recoñecemento de normas de responsabilidade social comercial.\nPrestamos moita atención á calidade da embalaxe. Como sabemos, os libros saen nun estándar de calidade perfecto, pero os paquetes non son fortes se danan facilmente durante a entrega,para que os efectos finais sexan 0. O que queremos é facer que os nosos libros sexan rápidamente con seguridade para darnos tarifas altas e reordenarnos connosco a próxima vez. Controlaremos todos os pasos moi ben para ti.\nNa nosa empresa todo o noso paquete debe asegurarse máis forte e logo escollelo pola empresa de transportes. O interior con bolsa de plástico impermeable + 5Cartón forte AA + paleta verde de madeira + cinto de plástico envolto no exterior.\n1: Dános unha consulta por correo electrónico.\n2: Cita o seu prezo polas nosas vendas normalmente en 1-2 horas os días laborables.\n3: Confirmar o prezo& obra de arte e Contacto de signos\n4: Paga o primeiro semestre\n5: Fai mostras dixitais gratuítas á túa porta por DHL libremente para confirmación\n6: Obteña a aprobación da túa mostra e comeza a organizar a produción en masa. Unha vez comezou a imprimir, entón non se pode cambiar máis. Se é necesario cambiar entón necesitará cubrir gastos adicionais.\n7: Cando remate a produción en masa, imos facer fotos claras para confirmar. Despois de confirmar vostede paga o saldo.\n8: O envío por mar ou por aire depende das túas necesidades.\n9: Ten libros, trato rematado.\nPor pasos enteiros garantiremos que pode obter os libros de forma segura e rápida e de alta calidade. Se neste caso ocorre algún problema por causa de nós neste proceso de impresión, prometemos reimprimir libremente ou reembolsar o seu diñeiro. Se se producen erros dende o teu final, tamén podemos reimprimir se acepta pagar os gastos de impresión.\nTamaño personalizado de impresión de catálogo de alta calidade e perfecto\nImpresión de libros de receitas personalizadas perfectas de alta calidade\nLibro de fotografía con tapa dura personalizada con acabado brillante\nServizos de impresión de tarxetas de xogo de tamaño calquera\ncopyright © 2020 BookPrintingChina.com Todos os dereitos reservados.


Obradoiro | EQUO Galicia\nO sábado 19 de xaneiro, en Lugo, haberá unha sesión formativa para aprender a comunicarse e adquirir habilidades que nos permitan chegar mellor á cidadanía. O evento comezará ás 11:00 h. e rematará ás 20:00 h. Aportación por persoa para sufragar gastos: 10,00 € (dez euros). Se queres participar ou […]


Conciencia fronte ao plástico\nDúas artistas galegas presentan en Londres documentais para denunciar o exceso de residuos que produce a sociedade\nlondres / correspondente 22/11/2015 05:00 h\nAs artistas galegas María José Arceo e Susana Sanromán están preocupadas polo medio ambiente e, en especial, polo impacto que ten o uso desmesurado de plástico e produtos electrónicos da nosa sociedade. Hoxe presentan en Londres os seus traballos dentro do festival anual Spain Now. Arceo leva un documental froito da súa participación no proxecto eXXpedition con outras 14 mulleres que viaxaron desde Martinica ata Lanzarote. «Trátase de crear conciencia sobre o aumento dos casos de cancro e transmitir a proliferación de restos de plástico na auga», explica.\nSabe ben do que fala: durante as máis tres décadas que leva vivindo en Londres recolle de forma voluntaria restos de plástico nas beiras do Támesis cando baixa a marea. Nunha sesión foi capaz de recoller máis de dez sacos e, ao tiralos nun colector para reciclaxe, un veciño díxolle que, si enchíao, eles non poderían botar as súas bolsas. «Aí deume por traer as bolsas ata a miña casa e comecei a limpar os restos e separalos. Había moitos tampones, bastoncillos, botellas e unha longa lista con moitas sorpresas», explica esta artista nada en Santiago, que pronto atopou nestes restos de plástico inspiración para as súas futuras obras.\nAnte a proximidade do Cume do Clima en París, Arceo recoñece que lle gustaría que se chegase a un acordo para prohibir o uso plásticos en cosméticos como xa ocorre en California e que se trate de limitar o seu uso. «Nos supermercados utilízase ata para envolver un pepino e é absolutamente innecesario».\nA coruñesa Susana Sanromán presenta unha peza de videoarte do seu proxecto en curso O que deixamos atrás, unha crítica ao consumismo e ao aumento do lixo electrónico. Sanromán lamenta que sexamos tan asiduos á compra de móbiles ou computadores, incluso cada seis meses, sen chegar a darnos conta do que iso supón para o medio ambiente. «Os políticos deberían explicar os datos con cifras que a poboación entenda e non simplemente con dúas toneladas de dióxido de carbono», di.\nDe aí nace o seu proxecto, onde non quere culpar do que ocorre á sociedade porque ninguén é consciente. Por iso, as súas fotos están compostas por momias que representan a presenza humana en localizacións onde se pode comprobar de forma literal o impacto no medio ambiente.\nSanromán desprázase á minería de Río Tinto, onde se atopa con «unha paisaxe marciana, estraño e á vez bonito», pero tamén aos invernadoiros abandonados de Canarias e Almería, ao pobo de Dungeness, e as mansións da familia Bailly en San Pedro de Nos (Oleiros).\nArte Lanzarote California Canarias Almería


@PSOEdeLugo: “Feijóo segue se atender ningún dos proxectos estratéxicos da cidade, só ven á capital a pedir votos" - 21 Noticias\n@PSOEdeLugo: “Feijóo segue se atender ningún dos proxectos estratéxicos da cidade, só ven á capital a pedir votos”\nA Secretaria Provincial e Deputada Autonómica, Patricia Otero e o Secretario de Organización, Juan Díaz Valiño, acompañados dos Candidatos ao Congreso e ao Senado, mantiveron este mércores unha xuntanza de traballo na Sede da capital cos Secretarios, Alcaldes e Voceiros da Comarca de Lugo na que analizaron as iniciativas e pospostas que impulsará o PSdeG-PSOE nas vindeiras datas.\nPatricia Otero criticou as carencias e o deslexo do Goberno de Feijóo coas veciñas e veciños desta Comarca.”En Baralla o centro de saúde ten mofo, hai humidade, as paredes están desconchadas e non reúne as condicións de hixiene dun centro de saúde. Ademais os nenos e nenas da vila teñen que acudir ao pediatra ao Concello de Becerreá. Os veciños e veciñas tamén denuncian que a estrada LU-710 entre Baralla e a saída A6 presenta un estado lamentable e perigoso”.\nNo Concello de Castroverde a Secretaria Provincial denuncia que as concentracións parcelarias de Riomol e Rebordaos levan máis de 15 anos paralizadas. “A lexislatura de Feijóo é a do desmantelamento e do abandono do rural, na que ademais deixou sen executar no que vai de Lexislatura 305 millóns de euros nas dúas partidas para fixar poboación no rural”.\n“As nenas e nenos do Corgo non dispoñen de servizo de pediatra, e son atendidas por un médico de familia, estas son as políticas sanitarias de Feijóo”, dixo Otero. Nesa liña demandou tamén o arranxo e a humanización da estrada Lugo-Sarria, a LU-521 que discorre polo Corgo, “xa que houbo moitos accidentes e a Xunta segue mirando para outro lado”, advertiu.\n0 euros en Lugo de investimento\nAdvertiu que “en Lugo hoxe é mais necesaria ca nunca a realización da segunda fase da Rolda Leste, o Plan Paradai que leva vinte anos en execución, o Museo da Romanización onde Goberno de Feijóo segue desaparecido, fai falla unha maior implicación da Xunta na rehabilitación do casco histórico, e que asuma as competencias nos comedores escolares que ten que financiar con fondos propios o Concello. Sen esquecer o canon da auga, 0 euros de inversión no Concello cando recadaron 5 millóns de euros. Este é o resume das políticas do PP en Lugo. 0 EUROS”, resumiu a dirixente socialista.\n“Feijóo segue sen atender ningún dos proxectos estratéxicos da cidade, só ven á capital a pedir voto, sen traer nin un só compromiso, fiable e de futuro para as veciñas e veciños de Lugo “, espetou Otero.\nPola contra a Secretaria Provincial remarcou o traballo de Pedro Sánchez ao longo destes meses na Comarca. “Nestes días precisamente o Executivo Central anunciou a financiación con máis de 1 millón de euros para a construción da nova Oficina de Emprego no barrio da Residencia; 800.000 euros na redacción do proxecto de estación de tren e aparcamento en Lugo; Autovía A-54 Lugo-Santiago, a Intermodal; a subida as pensións; as axudas aos gandeiros”, por citar algún exemplo.\n“E esta vai a seguir sendo a nosa senda, traballo e proxectos que dean estabilidade a esta provincia. A Lugo vaille ben cando goberna o PSOE, por iso, seguiremos traballando e impulsando propostas e iniciativas que contribúan a facer grande esta provincia e a mellorar a calidade de vida de todos os seus veciños”, resumiu.\n« “La desestimación del recurso de reposición contra la adjudicación de la parcela de Xaz a Gelo y a su mujer, tratan de lavar la cara al Alcalde de Oleiros”\nSemana de esgrima muy satisfactoria para @100tolos »


O club do antifás\nProxectos do Club\nUn obradoiro social creativo\nComenius "Tell me about famous people in your country"\nXornadas multiculturais ONGD ConTacto\nO Club do Antifás é un lugar onde experimentar, desaprender, contar historias, situarnos no mundo que nos rodea. Cada martes na hora do xantar practicamos a reflexión colectiva e interactiva sobre temas que nos preocupan e logo intentamos plasmar as nosas inquietudes en pequenas pezas audiovisuais.\nCurso 2009/10: Francachadonia, explorando outro xeito de moverse polo mundo (coñecemento doutras sociedades para integrarse harmonicamente nas mesmas)\nCurso 2010/11: Ciconi@ 2.0, achegarse ós movementos migratorios vinculados á rexión do Barbanza: emigracións na historia, inmigración hoxe\nCurso 2011/12: Futuro de Indicativo, coñecer o presente nas súas claves sociais e económicas para emprender un futuro con optimismo, solidariedade e creatividade. No seo deste proxecto desenvolveuse Amores Prohibidos 2.0\nNo seguinte vídeo podedes ver un resumo do que nos gusta facer. Lembrade que no centro temos un canal de Youtube (Cachavídeo), onde ver as pequenas producións que imos facendo:\nSubpáginas (8): Amores Prohibidos Ciconi@ 2.0 Comenius "Tell me about famous people in your country" Francachadonia Futuro de indicativo NETrezade Outros proxectos Xornadas multiculturais ONGD ConTacto


Blogue | CEP Pilar Maestu Sierra\nRESUMO V SEMANA DA ORIENTACIÓN\nEnviado por admin o Dom, 20/05/2018 - 11:22\nStart: 20/05/2018 10:52\nUn ano máis, e xa van cinco, celebramos a Semana da Orientación, e na que un ano máis tamén desenvolvemos actividades diferentes para sensibilizar e concienciar de que aínda sendo diferentes temos algo de especial cada un de nós, dende o respecto e a atención individual.\nGrazas un ano máis a toda a comunidade educativa por participar, e un grazas especial a cada un dos mestres e mestras, así como pais e nais, que colaboraron activamente no desenvolvemento dos obradoiros.\nDeixamos aquí un vídeo-resumo das actividades que realizamos.\nEnviado por admin o Xov, 20/05/2010 - 11:20\nStart: 01/01/2015 00:00\nSe fas click na imaxe de abaixo poderás acceder ao blog de orientación do cole. Nel poderás atopar algunhas cousas das que facemos na escola relacionadas coa orientación, referido fundamentalmente ao desenvolvemento do Plan de Acción Titorial e outras, así como algúns enlaces de interese para o traballo no campo da atención á diversidade.


COMUNICADO DA PLATAFORMA EN DEFENSA DO ENSINO PÚBLICO DE GALICIA - FAPA OURENSE\nUsted está aquí: Inicio / Blog / COMUNICADO DA PLATAFORMA EN DEFENSA DO ENSINO PÚBLICO DE GALICIA\n13/09/2016 por FAPA Ourense\nA posta en marcha das reválidas, a redución de profesorado, o incremento da\nafinidade e o peche de escolas marcan o inicio do curso en Galicia\nCoa aprobación do RD 310/2016 de 29 de xullo polo que se regulan as reválidas\ncompletouse a implantación da LOMCE. En verán e con alevosía. A pesar de que se\nviña anunciando desde moitas instancias unha disposición a paralizar o calendario de\naplicación da LOMCE non era máis que un engano. O ministro Méndez de Vigo foi o\nprimeiro que se comprometeu co diálogo e a explorar a búsqueda de complicidades no\ndesenvolvemento da Lei. Seguiu nesa dirección C´s que incluso incluíu no acordo para\ninvestidura de Rajoy como un dos 150 compromisos para mellorar España, a medida\n78 que establece que “conxelarase o calendario de implementación da LOMCE en\ntodos aqueles aspectos que non entraran en vigor”, isto á espera do desenvolvemento\ndo “Pacto Nacional pola Educación que permita un acordo en 6 meses”. Cando se\nasinou o acordo con ese compromiso xa non quedaba nada por desenvolver da\nLOMCE porque o PP xa aprobara o RD 310/2016. Isto non impediu o pacto o que\nnos aclara a intención que hai de non cumprilo por parte do PP e a intención de non\nesixilo por parte de C´s.\nA LOMCE xa está completamente desenvolvida e agora ten dous avais políticos: PP e\nC´s que din unha cousa e fan a contraria. Como será que incluso J.A. Marina\nposicionouse en contra da aprobación do RD de reválidas.\nEstas reválidas na ESO e Bacharelato desenvolven unhas probas longas, custosas,\ninxustas e inútiles para a educación que necesita o alumnado do século XXI. Ademais\na lei segue sen resolver a situación de quen tras finalizar adecuadamente a súa etapa\neducativa, non supere a reválida e, como consecuencia, non obteña o título\ncorrespondente. Advertir que para o curso 2016/17 estas non terán carácter\nacadémico polo que non serán requisito para titular, nin na ESO nin no bacharelato.\nAs reválidas non contan co consenso da maioría das administracións educativas\nautonómicas (agás as gobernadas polo PP) e que polo que sabemos ata o momento,\nincorporan unha variedade de items meramente conceptuais, mentres que a\naprendizaxe continua nas aulas, elabórase a través de adquisicións de competencias,\na maior parte delas non contempladas neste tipo de probas.\nContra esta medida estamos a debater a posibilidade de mobilizacións durante a\nsegunda quincena mes de outubro o na primeira de novembro. De forma global o\nacordo entre PP e C´s temos que definilo como un engano á opinión pública pois as\nmedidas educativas contempladas suporían un incremento do actual gasto en\neducación (gratuidade libros de texto, incremento prazas 0-3 anos…) e isto choca co\nPacto de Estabilidade e crecemento comprometido coa Unión Europea que marca\nunha redución do gasto educativo ata o 3,7% do PIB para 2018 (no ano 2009 gastábase\nen educación o 5% do PIB). Isto traducido en euros supón que o Pacto de Estabilidade compromete unha redución de 4.000 millóns de euros. O documento comeza afirmando “Consideramos fundamental manter un firme\ncompromiso coa estabilidade orzamentaria e o cumprimento do Pacto de Estabilidade\ne Crecemento da Unión Europea.” O incremento previsto no acordo é de 710 millóns\nsó para 2017. Nos anos seguintes é superior. Incompatible cumprir os dous\nDa mesma forma no verán e desenvolvendo a LOMCE en Galicia a Consellería\npresenta tarde as instrucións para a implantación no curso 2016-17 dos currículos de\nESO e bacharelato. Concretamente saíron publicadas no DOG do 1 de agosto coas\nconsecuencias organizativas que isto ten.\nCon respecto aos datos de inicio de curso concretámolos en tres apartados:\nRedución de profesorado. Remitíndonos a datos confirmados no «Boletín estadistico\ndo persoal ao servizo das Administracións Públicas» hai 1.200 postos de traballo\nestruturais menos que en 2009 (442 en Coruña, 256 en Lugo, 229 en Ourense e 273\nen Pontevedra). Máis de 1.400 prazas estables convertéronse en interinidades.\nRedución de unidades na EI e EP: En total perdéronse 30 unidades de infantil e 37\nunidades primaria, o que conlevou unha perda de profesorado de carácter estrutural\nde 78 docentes. Perda tamén de prazas de orientación. Debemos lembrar que a\natención á diversidade é un dos aspectos mais afectados polas políticas de recortes.\nIncremento de interinidades e itinerancias:\n-En primaria a porcentaxe de vacantes ofertadas a profesorado interino incrementase\nen tres puntos con respecto á adxudicación do curso pasado. Incrementase tamén a\nporcentaxe de prazas itinerantes que supoñen un 4% mais que no curso pasado\nchagando a ser case do 20% da adxudicación e a afinidade tamén aumenta en tres\n-En secundaria incrementouse a adxudicación a interinos en 200 vacantes mais que o\ncurso pasado, o que supón un punto mais sobre o total da adxudicación. Tamén se\nincrementou en dous puntos a afinidade.\n-Nesta liña de recortes, tamén denunciamos o novo recorte neste Curso as axudas de\ncomedor escolar que xestionan as ANPAs que alcanza un -30% nos dóus últimos\nA Plataforma en Defensa do Ensino Público de Galicia ven de manter unha reunión co\ngrupo En Marea e estamos á espera de mantelo co PSOE e BNG. O noso obxectivo é\npresentar as nosas demandas de cara ao proceso electoral galego; por unha banda\nconfirmar o documento que acordamos e asinamos en data…… Por outra banda iniciar\nun proceso de diálogo que teña continuidade ao longo da lexislatura. Demandamos\nque de producirse unha situación que permita aritmeticamente unha alternativa de\ngoberno estas forzas deben comprometerse a sumar esforzos para formar goberno e\npoder levar adiante os compromisos en educación. Hai ámbito competencial suficiente\npara avanzar en:\n-Reverter os recortes no ensino.\n-Retirar os concertos aos centros que segregan por sexo.\n-Gratuidade dos libros de texto\n-Implementar medidas organizativas para democratizar o funcionamento dos centros..


Inicio » blog » Leccións » Seguimento de pistas. Envíos e aduanas en Lituania.\n1494 Vista previa\nDereitos de correos e aduanas en Lituania\nMoitas veces, a xente está a preguntar cales son os movementos adicionais que se aplican en Lituania cando compran mercadorías Aliexpress, Gearbest, Amazon ou outras tendas electrónicas estranxeiras. Se os produtos son enviados desde almacéns en Europa, non se deben aplicar custos adicionais, salvo o custo de envío que paga cando compra o elemento. Se os produtos son enviados fóra da Unión Europea (países terceiros), o produto pode estar suxeito a un custo adicional. Podes atopar as tarifas aquí muitai.lt/popularus-muuti-tarifaiou www.muitai.lt/duk podes atopar as preguntas máis comúns relacionadas co envío de mercadorías no estranxeiro. As taxas postais aplicaranse segundo a seguinte táboa preparada por Lithuanian Post:\nPuntuación do usuario: 4.8 (5 valoracións)\nZyMos:aliexpresaliexpressinformaciónImpostosImpostos sobre compras de AliexpressAduanasDereitos aduaneirosCorreoGastos postais


Ás veces non se sabe se foi antes a escena dunha fotografía ou dunha película hollywoodiense. Iso ocorre coas instantáneas de Julius Shulman, quen legou á historia uns 70.000 instantes da Ángeles que son de premio Óscar. Deste mestre da fotografía de arquitectura inaugurouse hoxe oficialmente a mostra “A Ángeles de Julius Shulman” que reúne 130 fotos na Sala Canal de Isabel II, centro de Madrid, ata o vindeiro 16 de maio e se enmarca na feira internacional de arte contemporánea ARCO 2010.\nO continente para falar de fotografía de arquitectura é inmellorable: un antigo depósito de auga da rede de subministración que construíu a raíña Isabel II, convertido en sala de exposicións pola Comunidade de Madrid, organismo que colaborou nesa mostra que foi producida polo Getty Reseach Institute (EE.UU.). Así visitar “Los Angeles de Julius Shulman” supón recoñecer a capacidade de observación dun amigo de arquitectos claves na arquitectura moderna angelina como Frank Lloyd Wright, J. Barry Moffitt, Richard Neutra, John Lautner, Rudolf Michael Schindler, o matrimonio Charles e Ray Eames, e o estudo Buff, Straub e Hensman.\nO percorrido consta de 130 instantáneas que foron editadas, segundo indicou hoxe na presentación Christopher James Alexander, comisario da mostra e conservador do instituto de investigación e conservación da axencia Getty Images, do mesmo do arquivo que Julius Shulman legou en 2007 a esa institución estadounidense. Case todas as fotos de Julius Shulman (Nova York, 1910-Los Ángeles, 2009) son en branco e negro. Pero nesa mostra 25 fotos foron impresas nun proceso de “pigmentación en inxección de tinta” de negativos que orixinariamente están en branco e negro.\nDe aí que a exposición permite ao visitante que vexa as mesmas fotografías – co mesmo tamaño, paspartú e marco – primeiro, en cor (na planta baixa) e despois, en branco e negro (nos terceiro piso). Nese xogo visual pódense achar tomas clásicas de Shulman como a “Casa Case Study nº 22”: unha fotografía vertical – orixinariamente en branco e negro – dunha residencia creada por Pierre Koening con vistas da Ángeles de 1960 en que se ven a dúas mulleres parolando no comedor.\nEsta paixón polas ventás de Shulman denota a influencia e fascinación que sentiron os arquitectos modernistas polas liñas puras e o uso do vidro grazas ao descubrimento de novos materiais. A través destes avances, a fotografía de Shulman juega co minimalismo dos edificios que se converten en esculturas e coas formas angulosas que xeran debuxos en trama de grises nas fotos. Polo que as imaxes de Shulman transcenden as fronteiras de ser documentos para ser obras de arte por si mesmas.\nA simetría das súas fotos non só fala desde o matérico dos edificios senón do baleiro espacial que albergan. Polo que o fotógrafo juega nas súas imaxes coa sorpresa, a luz e a súa ausencia – a sombra -, a perspectiva e a óptica. Con iso recrea as liñas visuais dos edificios pero incluso nas súas fotos crea a súa propia arquitectura, é dicir, os edificios ao ser fragmentados no interior da súa foto convértense nun concepto, nunha nova arquitectura.\nShulman, que naceu no seo dunha familia de inmigrantes rusos en Nova York e desde os dez anos ata a súa morte, con 98 anos, residiu na Ángeles, foi un “flâneur” cunha cámara, no sentido que tomou o filósofo Walter Benjamin dun paseante da urbe. Deses paseos cómpre destacar as súas fotos que mostran o proceso de cambio da Ángeles nos anos 30, 40, 50 e 60 como na foto da Plaza de Union Bank (1968) en que dá mostra da desaparición paulatina das casas vitorianas atrás do rañaceos. Ou a poesía de instantes fotográficos seus que son case grisallas como a “Vista do Cuenca da Ángeles desde Muholland Drive” (1968).


Axuda para a consulta dos datos de A Miña Profesión\nDesde a ventá de inicio do portal de "A Miña Profesión" o usuario ten accesible un menú á súa esquerda que está formado por tres opcións que dan acceso ao uso dos tres principais filtros de busca de contidos da web. A continuación se describe o uso de cada un deles.\nPremendo na opción de "Por palabra clave" amósase o filtro indicado. O usuario dispón dun formulario composto por unha caixa de texto e dous botóns de busca diferentes. Na caixa de texto deberase introducir a palabra ou palabras, cun mínimo de tres letras, que se queiran atopar entre as profesións rexistradas.\nUnha vez o usuario haxa anotado esa palabra ou palabras deberá seleccionar entre a aparición de "algunha das palabras" ou de "todas as palabras":\n- "Algunha das palabras": o buscador amosará aquelas profesións onde coincida parcial ou totalmente algún dos termos introducidos na caixa de texto. Esta busca é a menos específica e amosará o maior número de coincidencias posibles.\n- "Todas as palabras": o buscador amosará aquelas profesións onde coincida parcial ou totalmente todo o termo ou termos introducidos na caixa de texto. Esta busca é a máis restritiva e específica e amosará so as coincidencias exactas.\nUnha vez atopada a profesión desexada o usuario deberá premer sobre ela e será dirixido ás páxinas de detalle.\nPor familias profesionais\nPremendo na opción de "Por familias profesionais" amósase o filtro indicado. O usuario dispón dun formulario composto por unha única caixa despregable onde se atopan todas as familias profesionais. Premendo na caixa e seleccionando unha das familias o buscador amosará todas as profesións que estean asociadas a esa familia en concreto.\nO resultado é unha arbore estruturada onde o primeiro nivel é o grupo ocupacional que dispón a súa dereita dun valor numérico que indica o total de profesións contidas nese grupo. O usuario deberá premer nos diferentes grupos ocupacionais para poder chegar ás profesións de cada un deles.\nPor grupos ocupacionais\nPremendo na opción de "Por grupos ocupacionais" amósase o filtro indicado. O usuario dispón dun formulario composto por unha única caixa despregable onde se atopan todos os grupos ocupacionais rexistrados e dous botóns para facer as buscas de forma escalonada e rápida. Premendo na caixa e seleccionando un dos grupos e seleccionando a continuación o tipo de busca amosaranse os resultados atopados.\n- "Busca escalonada": ofrecerá os resultados nunha árbore estruturada onde se amosarán en primeiro lugar os grupos maiores, logo os grupos primarios e seguirá descendendo niveis ata chegar ás ocupacións.\n- "Busca rápida": ofrecerá os resultados nunha árbore simple onde o primeiro nivel serán os grupos primarios propios de cada gran grupo e contidos neles as ocupacións elementais.\nDetalle da profesión seleccionada\nCando o usuario chega ao detalle volve ter a súa disposición información estruturada da ocupación indicada. Esta información ven dividida en tres apartados denominados coma "Perfil profesional", "Mercado laboral" e "Formación". A continuación descríbense os contidos destes apartados e as opcións de navegación propias de cada un deles.\n- "Mercado laboral": este apartado contén datos dos contratos e paro rexistrado xestionados polo Servizo Público de Emprego de Galicia. O usuario deberá premer nos diferentes botóns para ir visitando os diferentes puntos informativos en forma de gráficas, mapas, etc.\n- "Formación": Este apartado axuda a orientar a preparación e o reciclaxe profesional para construír un itinerario profesional axeitado.\nSempre que o usuario desexe buscar outra profesión terá, ben que premer na ruta de navegación que aparece na parte superior da páxina, ou no botón denominado coma "Escoller outra profesión" que aparece en todo momento nas pantallas de detalle da profesión.


Arranca a décimo oitava edición do curso de introdución á bolsa | Universidade de Vigo\nArranca a décimo oitava edición do curso de introdución á bolsa\nO período de matrícula deste obradoiro virtual está aberto ata o 4 de febreiro\nA docencia estenderase entre o 4 e o 23 de febreiro\nJosé Luis Sáez Ocejo, profesor do Departamento de Economía Financeira e Contabilidade, é un dos directores do curso\nCartel do XVIII Curso de Introdución á Bolsa\n“Rally post-covid”. Así describen a nova edición do curso introdutivo á bolsa os seus organizadores, José Luis Sáez Ocejo e Trinidad González-Portela, profesores do Departamento de Economía Financeira e Contabilidade e de Organización de Empresas e Márketing. Convocado anualmente pola Universidade de Vigo co obxectivo de complementar a formación do alumnado nunha materia cambiante, este obradoiro suma 18 anos de traxectoria, o que demostra a súa grande aceptación.\nO programa estenderase entre o 4 e o 23 de febreiro e constará de 28 horas lectivas, distribuídas en xornadas de dúas, tres e catro horas. Debido ás circunstancias sanitarias actuais, todas as sesións do curso serán de carácter virtual, sendo obrigatoria a asistencia en directo dos participantes.\nCoñecer a bolsa de valores dun xeito teórico e práctico\nOs directores do curso son conscientes de que a bolsa ocupa un lugar moi importante na realidade económica española xa que, segundo afirman, “constitúe cada vez máis unha alternativa para o aforro de particulares e institucións que lles permite obter unha rendibilidade, aínda asumindo riscos maiores”. Observando este crecemento mundial do aforro financeiro, Sáez Ocejo e González-Portela queren proporcionar coñecementos prácticos sobre aspectos de actualidade, como as características xerais das bolsas nacionais e internacionais, as innovacións dos produtos financeiros, a capacidade de prognóstico das tendencias económicas, a preparación da toma de decisións ou as vantaxes e inconvenientes dos fondos de pensións.\nNeste senso, o programa do XVIII Curso de introducción a la bolsa. Rally bursátil post-covid conta con sete módulos impartidos por seis profesionais do sector. Enrique Lago, que foi profesor do Departamento de Fundamentos de Economía da UVigo, inaugurará a docencia co primeiro relatorio, unha introdución ao sistema financeiro na que presentará o funcionamento do mercado de valores e os seus volumes de contratación. Nesta xornada inaugural, os asistentes tamén poderán observar a evolución do patrimonio dos inversores e analizar os datos estatísticos das bolsas actuais.\nOs docentes do Departamento de Economía Financeira e Contabilidade Irene Garrido e José Luis Sáez Ocejo participarán nos módulos dous e cinco, que versan sobre o funcionamento do mercado e a análise fundamental. Garrido comentará as principais operacións bolsistas para explicar como xorde na práctica cotiá a contratación de produtos financeiros, mentres que Sáez Ocejo preparará ao alumnado para previr tendencias coa análise das aproximacións máis características, as chamadas bottom up e top down.\nNo módulo tres, vinculado coa fiscalidade dos produtos financeiros e dirixido por Sara Sáenz-Díez, licenciada en Dereito, exporanse as principais innovacións deste tipo de activos e a súa relación con Facenda. Pola súa banda, o licenciado en Ciencias Empresariais Pablo Iglesias Hernández será o encargado dos módulos catro e seis, dedicados ao mercado de derivados e a análise técnica do ciclo económico e bolsista, respectivamente. Iglesias Hernández fará fincapé no “extraordinariamente rendible que pode resultar a inversión en opcións e futuros” e estudiará as principais teorías que axudan a tomar decisións a curto prazo, como a teoría de Dow ou a onda de Elliott.\nA derradeira sesión tratará sobre a xestión do patrimonio persoal como complemento aos plans de pensións e será impartida por Miguel Crespo, xestor de activos e pasivos no eido profesional. Crespo valorará estratexias para planificar e deseñar unha carteira de valores que permitan obter beneficios no futuro.\nDirixido a graduados, estudantes, profesionais e persoas interesadas en xeral, o obradoiro conta con prazas limitadas que serán cubertas segundo a orde das solicitudes. O custo da matrícula é de 50 euros para alumnado matriculado actualmente na UVigo e de 120 euros para persoas alleas á comunidade universitaria.\nAs interesadas e interesados poden inscribirse ata o 4 de febreiro ás 14h, o mesmo día de inicio da actividade, e os trámites deben realizarse a través da plataforma virtual Bubela.\nAs e os futuros xuristas melloran a súa oratoria


A Xunta porá en servizo esta semana as dúas novas glorietas de Lapamán e de Agrelo, en Bueu, executadas no marco das actuacións de mellora da seguridade viaria na estrada PO-551\nEstas rotondas enmárcanse na intervención que está a executar a Xunta para eliminar un treito de concentración de accidentes na estrada PO-551, en Bueu e Marín, cun investimento de 1,2M€\nTrátase de dúas glorietas no acceso á praia de Lapamán e na intersección coa estrada provincial EP-1304, mellorando o acceso á praia de Agrelo, no punto quilométrico 8+950\nO proxecto tamén inclúe unha senda que dará continuidade ata o acceso á praia de Lapamán ou o reforzo da sinalización dos pasos de peóns nas parroquias de Cela e Bueu\nSantiago de Compostela, 10 de xuño de 2021.- O avance nas obras de mellora de seguridade viaria que está a acometer a Xunta na estrada PO-551 permitirá poñer en funcionamento esta mesma semana as dúas novas glorietas nas zonas de Lapamán e de Agrelo, en Bueu.\nA Consellería de Infraestruturas e Mobilidade continúa avanzando na mellora da seguridade viaria na estrada autonómica PO-551 ao seu paso polos concellos de Bueu e de Marín, que supón un investimento autonómico de case 1,2 millóns de euros.\nNo marco destes traballos, construíronse dúas novas rotondas no acceso á praia de Lapamán e na intersección coa estrada provincial EP-1304 e mellorouse a intersección de acceso á praia de Agrelo, no punto quilométrico 8+950.\nA Xunta incorporou as suxestións presentadas no período de información pública do proxecto, introducindo o cambio de configuración na glorieta de Agrelo, que se desprazou á intersección contigua da inicialmente prevista para reducir a súa afección.\nNa glorieta de Lapamán tamén se realizou un axuste para reducir a ocupación e mellorouse a conexión peonil coa vía de baixada á praia, habilitando ademais unha nova zona de aparcamento.\nO proxecto tamén inclúe a execución dunha senda que dará continuidade ata o acceso á praia de Lapamán.\nAdemais refórzase a sinalización dos pasos de peóns existentes nas parroquias de Cela e Bueu, coa instalación de semáforos con pulsador en dous deles e sinalización luminosa nos restantes.\nEstas intervencións están enmarcadas na estratexia que está a desenvolver a Xunta para eliminar os treitos de concentración de accidentes nas estradas autonómicas.